એટલે આજથી જ્યારે આપણે નવા હિસાબકિતાબની શરૂઆત કરીએ છીએ ત્યારે હવે સમયનો હિસાબ કિતાબ પણ રાખવાની જરૂર ઊભી થઈ છે. ટેકનોલોજીને કારણે આપણો ઘણો સમય બચી જાય છે. તો ખાસ્સો સમય બગડે પણ છે. ટેકનોલોજીને કારણે આપણે સોશિયલ મીડિયા પર એક નવું વિશ્વ ઊભું કરી દીધું છે. તેમાં આપણે કશે જ ગયા વિના પણ દુનિયાની પાર્ટીમાં શામેલ થઈ જઈએ છીએ. 24 કલાક સાતેય દિવસ આ પાર્ટી ચાલતી હોય. તેમાં આપણે ફરીએ, ક્યાંક અટકીએ, કયાંક જરા સામી વ્યક્તિને જોઈએ, વાતચીત કરીએ અને ક્યારેક કશુંક ક્લિક થાય તો વધુ નજીક આવી એકબીજા સાથે જોડાઈએ પણ ખરા. પણ જોયું હશે કે મોટેભાગે આપણે નકામો સમય વેડફીએ છીએ. એટલો સમય બાળકો સાથે રમી શકાય. શેરી રમતો ભૂંસાતી જાય છે. બાળકોને યાદ અપાવીએ તેની સાથે શેરીમાં રમીને. કાર અને સ્કૂટર બાજુ પર મૂકીને ચાલીને શેરીમાંથી પસાર થઈએ તો રસ્તા પર આવતી જતાં અનેક વ્યક્તિઓની સાથે વાતચીત દ્વારા સંવાદ રચી શકીએ. વોચમેન, માળી કે પડોશી ઘર કે દુકાનદાર સાથે બે ઘડી સુખદુખની વાત થઈ શકે. એર કન્ડિશન્ડ ઘર, ગાડી અને દુકાનને લીધે સીધો કુદરત સાથે અને માનવીઓ સાથેનો સંપર્ક તૂટી રહ્યો છે. સહજતાથી જે પહેલાં સંવાદ અને સંવેદનાઓની આપલે થતી હતી તે થઈ શકતી નથી. થોડો સમય લોકો માટે, સમાજ માટે અને સવારનો થોડો ક સમય ફક્ત ને ફક્ત જાત સાથે સંવાદ કરવા માટે પણ રાખીએ. રોજ જેમ પૈસાના હિસાબનું રોજમેળ રાખીએ છીએ તેમ સમયના હિસાબનું રોજમેળ રાખીશું તો સમજાશે કે સમય ઈન્વેસ્ટ થયો કે વેડફાયો. જે સમય વીતાવવાથી સગવડ નહીં પણ સુખ અનુભવાયું હોય તેની સામે પ્લસ કરો અને જે સમય વીતાવ્યા બાદ થોડું ય અસુખ લાગ્યું હોય તો માઈનસ કરો ચિત્ર તમારી સામે સ્પષ્ટ થઈ જશે.